62018CJ0594_RES
Predmet C-594/18 P
Republika Austrija
protiv
Europske komisije
Presuda Suda (veliko vijeće) od 22. rujna 2020.
„Žalba – Državne potpore – Članak 107. stavak 3. točka (c) UFEU-a – Članci 11. i 194. UFEU-a – Članak 1., članak 2. točka (c) i članak 106.a stavak 3. Ugovora o Euratomu – Potpora predviđena u korist jedinice C nuklearne elektrane Hinkley Point (Ujedinjena Kraljevina) – Odluka kojom se potpora proglašava spojivom s unutarnjim tržištem – Cilj od zajedničkog interesa – Okolišni ciljevi Europske unije – Načela zaštite okoliša, onečišćivač plaća, opreznosti i održivosti – Određivanje predmetne gospodarske djelatnosti – Nefunkcioniranje tržišta – Proporcionalnost potpore – Potpora za ulaganje ili operativna potpora – Određivanje elemenata potpore – Obavijest o jamstvima”
Potpore koje dodjeljuju države – Zabrana – Odstupanja – Potpore koje se mogu smatrati spojivima s unutarnjim tržištem – Ocjena s obzirom na članak 107. stavak 3. točku (c) UFEU-a – Kriteriji –Ostvarivanje cilja od zajedničkog interesa – Nepotreban kriterij
(čl. 107. st. 3. t. (c) UFEU-a)
(t. 18.-21., 26., 30., 39.)
Potpore koje dodjeljuju države – Zabrana – Odstupanja – Potpore koje se mogu smatrati spojivima s unutarnjim tržištem – Ocjena s obzirom na članak 107. stavak 3. točku (c) UFEU-a – Uzimanje u obzir ranije prakse – Isključenost
(čl. 107. st. 3. t. (c) UFEU-a)
(t. 25.)
Potpore koje dodjeljuju države – Odredbe Ugovora – Područje primjene – Mjere kojima se nastoji postići cilj iz Ugovora o Euratomu – Uključenost
(čl. 106.a st. 3. UAE; čl. 107. UFEU-a)
(t. 32., 33.)
Potpore koje dodjeljuju države – Zabrana – Odstupanja – Potpore koje se mogu smatrati spojivima s unutarnjim tržištem – Ocjena s obzirom na članak 107. stavak 3. točku (c) UFEU-a – Mjere kojima se nastoji postići cilj iz Ugovora o Euratomu – Primjenjivost pravnih pravila Unije u području okoliša – Načela zaštite okoliša, onečišćivač plaća, opreznosti i održivosti – Pravo država članica da odrede strukturu svoje energetske opskrbe – Odabir nuklearne energije
(čl. 106.a st. 3. UAE; čl. 107. st. 3. t. (c) i čl. 194. UFEU-a)
(t. 40.-50.)
Potpore koje dodjeljuju države – Zabrana – Odstupanja – Potpore koje se mogu smatrati spojivima s unutarnjim tržištem – Ocjena s obzirom na članak 107. stavak 3. točku (c) UFEU-a – Kriteriji – Nepostojanje utjecaja suprotnog zajedničkom interesu na trgovinske uvjete – Određivanje tržišta na koje se odnosi potpora
(čl. 107. st. 3. t. (c) UFEU-a)
(t. 60.-65.)
Potpore koje dodjeljuju države – Zabrana – Odstupanja – Potpore koje se mogu smatrati spojivima s unutarnjim tržištem – Ocjena s obzirom na članak 107. stavak 3. točku (c) UFEU-a – Kriteriji –Postojanje nefunkcioniranja tržišta na koje se odnosi potpora – Nepotreban kriterij
(čl. 107. st. 3. t. (c) UFEU-a)
(t. 66., 67.)
Potpore koje dodjeljuju države – Zabrana – Odstupanja – Potpore koje se mogu smatrati spojivima s unutarnjim tržištem – Ocjena s obzirom na članak 107. stavak 3. točku (c) UFEU-a – Kriteriji –Nepostojanje utjecaja suprotnog zajedničkom interesu na trgovinske uvjete – Ocjena – Kumulirani učinci potpore i drugih projekata potpore do kojih bi moglo doći u budućnosti – Irelevantnost
(čl. 107. st. 3. t. (c) UFEU-a)
(t. 84.-86.)
Potpore koje dodjeljuju države – Zabrana – Odstupanja – Potpore koje se mogu smatrati spojivima s unutarnjim tržištem – Ocjena s obzirom na članak 107. stavak 3. točku (c) UFEU-a – Kriteriji –Nepostojanje utjecaja suprotnog zajedničkom interesu na trgovinske uvjete – Odvagivanje prednosti mjera potpore i njihova negativnog utjecaja na unutarnje tržište – Sastavnice unutarnjeg tržišta
(čl. 107. st. 3. t. (c) UFEU-a)
(t. 101., 102.)
Potpore koje dodjeljuju države – Zabrana – Odstupanja – Potpore za koje je moguće odstupanje predviđeno člankom 107. stavkom 3. točkom (c) UFEU-a – Operativna potpora – Isključenost –Komisijina obveza kvalificiranja mjera potpora za ulaganje ili operativnih potpora – Nepostojanje
(čl. 107. st. 3. t. (c) UFEU-a)
(t. 119.-121.)
Kratak prikaz
Sud potvrđuje Komisijinu odluku kojom su odobrene britanske potpore u korist nuklearne elektrane Hinkley Point C
Odlukom od 8. listopada 2014. (
1
) Europska komisija odobrila je potpore koje Ujedinjena Kraljevina planira dodijeliti jedinici C nuklearne elektrane Hinkley Point, smještenoj u Somersetu, u priobalnom dijelu Ujedinjene Kraljevine (u daljnjem tekstu: Hinkley Point C), kako bi poticala stvaranje novih kapaciteta za proizvodnju nuklearne energije. Puštanje u rad te jedinice predviđeno je za 2023. godinu a njezin je radni vijek planiran u trajanju od šezdeset godina. Potpore, podijeljene na tri dijela, predviđene su za budućeg korisnika jedinice C, NNB Generation Company Limited (u daljnjem tekstu: NNB Generation), društvo kćer društva EDF Energy plc.
Prva od predmetnih mjera je „ugovor za razliku” (
2
), koji je namijenjen osiguranju stabilnosti cijena prodaje električne energije tijekom operativne faze elektrane Hinkley Point C. Druga je mjera sporazum između ulagača društva NNB Generation i ministarstva Ujedinjene Kraljevine za energetiku i klimatske promjene, a kojim se jamči naknada u slučaju prijevremenog zatvaranja nuklearne elektrane zbog političkih razloga. Treća mjera sastoji se od kreditnog jamstva Ujedinjene Kraljevine za obveznice koje treba izdati društvo NNB Generation i njome se nastoji osigurati pravodobno plaćanje glavnice i kamata kvalificiranog duga.
Komisija je u svojoj odluci primjenom članka 107. stavka 3. točke (c) UFEU-a te tri mjere državne potpore kvalificirala spojivima s unutarnjim tržištem. Na temelju te odredbe, potpore za olakšavanje razvoja određenih gospodarskih djelatnosti ili određenih gospodarskih područja mogu se smatrati spojivima s unutarnjim tržištem ako takve potpore ne utječu negativno na trgovinske uvjete u mjeri u kojoj bi to bilo suprotno zajedničkom interesu.
Austrija je zatražila poništenje te odluke pred Općim sudom Europske unije koji je ipak odbio tu tužbu presudom od 12. srpnja 2018. (
3
).
Sud, kojem je Austrija podnijela žalbu (
4
), u bitnome je trebao odgovoriti na pitanje – koje je postavljeno prvi put u sudskoj praksi – može li Komisija odobriti državnu potporu za izgradnju nuklearne elektrane primjenom članka 107. stavka 3. točke (c) UFEU-a. Odbijanjem žalbe Sud je dao potvrdan odgovor na to pitanje.
Sud je najprije podsjetio na to da potpora, da bi je se moglo proglasiti spojivom s unutarnjim tržištem na temelju članka 107. stavka 3. točke (c) UFEU-a, mora ispunjavati dva uvjeta, pri čemu, u skladu s prvim uvjetom, mora biti namijenjena olakšavanju razvoja određenih gospodarskih djelatnosti ili područja, a u skladu s drugim uvjetom, ne smije utjecati negativno na trgovinske uvjete u mjeri u kojoj bi to bilo suprotno zajedničkom interesu. Nasuprot tomu, ta odredba ne zahtijeva da predviđena potpora ima cilj od zajedničkog interesa. Stoga je Sud odbio kao neosnovane različite argumente Austrije koji su se temeljili na činjenici da izgradnja nove nuklearne elektrane nije cilj od zajedničkog interesa.
Osim toga, Sud je potvrdio da se, u nedostatku posebnih pravila u Ugovoru o Euratomu, pravila UFEU-a u području državnih potpora primjenjuju na sektor nuklearne energije. Suprotno onomu što je utvrdio Opći sud, Ugovoru o Euratomu također se ne protivi primjena pravnih pravila Unije u području okoliša na taj sektor, tako da se državna potpora u korist gospodarske djelatnosti koja pripada sektoru nuklearne energije, analiza koje pokazuje da se njome krše pravila o zaštiti okoliša, ne može proglasiti spojivom s unutarnjim tržištem. Međutim, pogreška koja se tiče prava koju je tako počinio Opći sud ne utječe na osnovanost pobijane presude s obzirom na to da se ne može smatrati da se načelima zaštite okoliša, opreznosti, onečišćivač plaća i održivosti, na koje se Austrija poziva u prilog svojoj tužbi za poništenje, u svakom slučaju protivi dodjela državnih potpora za izgradnju ili korištenje nuklearne elektrane. Sud je u bitnome utvrdio da takav pristup nije spojiv s člankom 194. stavkom 2. drugim podstavkom UFEU-a iz kojeg proizlazi da država članica slobodno utvrđuje uvjete za iskorištavanje svojih energetskih resursa, svoj izbor među različitim izvorima energije i opću strukturu svoje opskrbe energijom, pri čemu se ne isključuje da se taj izbor može odnositi na nuklearnu energiju.
Sud je zatim odbio argument Austrije u skladu s kojim je Opći sud pogrešno definirao relevantnu gospodarsku djelatnost u smislu članka 107. stavka 3. točke (c) UFEU-a. U tom je pogledu Sud utvrdio da proizvodnja nuklearne energije, koja se nastoji razviti predmetnim mjerama, doista čini gospodarsku djelatnost u smislu te odredbe. Osim toga, Sud je podsjetio na to da je utvrđivanje tržišta proizvoda na kojem se provodi djelatnost na koju se odnosi potpora relevantno za provjeru toga utječe li ta potpora negativno na trgovinske uvjete u mjeri u kojoj bi to bilo suprotno zajedničkom interesu, što čini drugi uvjet kojem podliježe spojivost potpore na temelju te odredbe. U ovom je slučaju Komisija kao tržište na koje utječu predmetne mjere odredila liberalizirano tržište proizvodnje i opskrbe električnom energijom.
Usto, Opći sud također nije počinio pogrešku koja se tiče prava time što je smatrao da, iako postojanje nefunkcioniranja tržišta na koje se odnosi predviđena potpora može biti element relevantan za proglašavanje potpore spojivom s unutarnjim tržištem, nepostojanje takvog nefunkcioniranja ne dovodi nužno do njezine nespojivosti s unutarnjim tržištem.
Kad je riječ o nadzoru proporcionalnosti potpore predviđene u korist elektrane Hinkley Point C, Sud je najprije podsjetio na to da je Opći sud ispitao proporcionalnost predmetnih mjera s obzirom na potrebe opskrbe električnom energijom u Ujedinjenoj Kraljevini, pritom pravilno potvrdivši da ona ima pravo odrediti svoju strukturu izvora energije. Prilikom ispitivanja uvjeta u skladu s kojim predviđena potpora ne smije negativno utjecati na trgovinske uvjete u mjeri u kojoj bi to bilo suprotno zajedničkom interesu, Komisija osim toga nije bila dužna voditi računa o negativnom učinku koji predmetne mjere mogu imati na ostvarenje načela zaštite okoliša, opreznosti, onečišćivač plaća i održivosti na koje se poziva Austrija. Naime, podložno provjeri da djelatnost koja se potiče ne krši pravna pravila Unije u području okoliša, ispitivanje tog uvjeta ne zahtijeva da Komisija osim učinaka potpore na tržišno natjecanje i trgovinu među državama članicama treba uzeti u obzir druge eventualne negativne učinke.
Naposljetku, Sud je potvrdio da, u svrhu provjere spojivosti predmetnih mjera s unutarnjim tržištem, ni Komisija ni Opći sud nisu bili obvezni formalno ih kvalificirati kao „potpore za ulaganje”, koje mogu ispunjavati uvjete za primjenu iz članka 107. stavka 3. točke (c) UFEU-a, ili kao „operativne potpore” odobrenje kojih je na temelju te odredbe načelno isključeno.
(
1
)	Odluka Komisije (EU) 2015/658 od 8. listopada 2014. o mjeri potpore SA.34947 (2013/C) (ex 2013/N) koju Ujedinjena Kraljevina planira provesti za potporu jedinici C nuklearne elektrane Hinkley Point (SL 2015., L 109, str. 44.)
(
2
)	Ugovorne strane tog ugovora su društva NNB Generation i Low Carbon Contracts Ltd, subjekt koji se financira na temelju zakonske obveze koja solidarno veže sve ovlaštene dobavljače električne energije.
(
3
)	Presuda od 12. srpnja 2018., T-356/15, EU:T:2018:439; vidjeti također priopćenje za medije br. 104/18.
(
4
)	Kao u postupku pred Općim sudom, Luksemburg je u postupku pred Sudom intervenirao u potporu Austriji dok su Češka Republika, Francuska, Mađarska, Poljska, Slovačka i Ujedinjena Kraljevina intervenirale u potporu Komisiji.